32006D0131
L 052/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 февруари 2006 година
относно позволяване на държавите-членки да продължат временните разрешения, предоставени за новото активно вещество тиаметоксам
(нотифицирано под номер С(2006) 337)
(текст от значение за ЕИП)
(2006/131/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, алинея четвърта от нея,
като има предвид, че:
(1)
В съответствие с член 6, параграф 2 от Директива 91/414/ЕИО Испания е получила през м. март 1999 г. заявление от Novartis Crop Protection AG (сега Syngenta) за включването на активното вещество тиаметоксам в приложение I към Директива 91/414/ЕИО. Решение 2000/181/ЕО на Комисията (2) потвърждава, че досието е „пълно“, в смисъл, че може да се смята, че по принцип отговаря на изискванията за данни и информация в приложения II и III към тази директива.
(2)
Потвърждение за завършеност на досието беше необходимо, за да позволи то да бъде изследвано в подробности и да позволи на държавите-членки възможността да предоставят временно разрешение за период до три години по отношение на препарати за растителна защита, съдържащи въпросното активно вещество, докато се постигне съответствие с условията, посочени в член 8, параграф 1 от Директива 91/414/ЕИО и по-специално условията, отнасящи се до подробната оценка на активното вещество и на препарата за растителна защита съгласно изискванията, предвидени в директивата.
(3)
По отношение на настоящото активно вещество, ефектите върху човешкото здраве и върху околната среда са оценени и в съответствие с разпоредбите на член 6, параграфи 2 и 4 от Директива 91/414/ЕИО, за приложението на предлаганото вещество. Определената за докладчик държава-членка е представила на 20 януари 2002 г. проект на доклад за оценка на въпросното вещество на Комисията.
(4)
След представянето на проекта на доклада за оценка от държавата-членка докладчик е било установено, че е необходимо да се изисква допълнителна информация от заявителя, за да може държавата-членка докладчик да анализира тази информация и да представи оценката. Следователно проучването на досието се счита за продължаващо и не е възможно да се завърши оценката в срока, посочен в Директива 91/414/ЕИО.
(5)
Тъй като изследването не е открило причина за непосредствено безпокойство, на държавите-членки може да бъде предоставена възможност за удължаване на временното разрешение за препарати за растителна защита, съдържащи въпросното активно вещество, за период от 24 месеца, в съответствие с разпоредбите на член 8 от Директива 91/414/ЕИО, за да може да се подпомогне продължаването на изследването на досието. Очаква се оценката и решението за възможното включване на тиаметоксам в приложение I да бъдат готови до 24 месеца.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължат временните разрешения за препарати за растителна защита, съдържащи тиаметоксам за период не повече от 24 месеца, считано от датата на приемане на настоящото решение.
Член 2
Адресати на настоящото решение са държавите-членки.
Съставено в Брюксел на 10 февруари 2006 година.